Petter Solberg måtte bryte Rally Akropolis
Petter Solberg øynet sin første seier i en VM-runde i rally siden 2005 i Hellas denne helgen. Etter å ha brukt de avsluttende fartsprøvene lørdag til å ta innpå ledende Sebastien Loeb, startet han kun 10,2 sekunder bak franskmannen før søndagens fem fartsprøver. Solberg var fast bestemt på å ta igjen franskmannen, og ga alt på dagens første fartsprøve - så gikk det galt. Nordmannen traff en jordhaug, fikk en sladd og traff en annen jordhaug. Da ble det ene bakhjulet slått av, og Solberg måtte bryte. Solberg angrer nok bittert på det nå, for på den nest siste fartsprøven punkterte Sebastien Loeb, og tapte over ett og ett halvt minutt. Mads Østberg endte på en fjerdeplass, og går dermed forbi Solberg sammenlagt i VM. Dermed er Østberg nummer tre sammenlagt, Solberg nummer fire. Begge et godt stykke bak suverene Sebastien Loeb, som tok sesongens tredje seier. Seks av 13 VM-runder er nå gjennomført.1. S. Loeb 2. M. Hirvonen + 40,0 3. J. Latvala + 3.04,8 4. M. Østberg + 6.16,4 5. M. Prokop + 7.46,5
Petter Solberg startet den siste dagen av Rally Akropolis 10,2 sekunder bak Sebastien Loeb som ledet. I jakten på franskmannen gikk det galt for Solberg - igjen.